钦定古今图书集成/明伦汇编/官常典/第276卷 > 姚希孟
## 钦定古今图书集成/明伦汇编/官常典/第276卷 > 姚希孟

按《明外史》本传：“希孟，字孟长，吴县人。生十月而孤，母
文氏励志鞠之。稍长，与舅文震孟同学，并负时名。举
万历四十七年进士，改庶吉士。座主韩爌，馆师刘一
燝器之。两人并执政，遇大事多所咨决。天启初，震孟
亦取上第，入翰林，甥舅并持清议，望益重。寻请假归。
四年冬还朝。赵南星、高攀龙等悉去位，党祸大作，希”
孟郁郁不得志。其明年以母丧归。甫出都，给事中杨
所修劾其为缪昌期死党，遂削籍。魏忠贤败，其党倪
文焕惧诛，使使持厚贿求解，希孟执而鸣之官。崇祯
元年，起左赞善，进右谕德，掌司经局事。旋进右庶子，
为日讲官。三年秋，与谕德姚明恭主顺天乡试。有武
生二人冒籍中式，给事中王猷论之，遂获谴。希孟雅
为东林所推，韩爌等定《逆案》，参其议。群小恶希孟，谋
先之。及华允诚劾温体仁、闵洪学两人，拟疏出希孟
手，体仁遂借冒籍事修隙，拟旨覆试，黜两生。下所司
论考官罪，拟停俸半年。体仁意未慊，令再拟。希孟时
已迁詹事，乃贬二秩，为少詹事，掌南京翰林院。寻移
疾归，家居二年卒。福王时，赠礼部右侍郎，谥《文毅》。